Document ID: 32014R1347

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1347/2014 ΤΗΣ ΕΠΙΤΡΟΠΉΣ της 17ης Δεκεμβρίου 2014 για την κατάργηση του οριστικού αντισταθμιστικού δασμού στις εισαγωγές σουλφανιλικού οξέος καταγωγής Ινδίας ύστερα από επανεξέταση ενόψει της λήξης ισχύος των μέτρων δυνάμει του άρθρου 18 του κανονισμού (ΕΚ) αριθ. 597/2009 του Συμβουλίου Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1), και ιδίως τα άρθρα 14 και 18, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Τον Ιούλιο του 2002, με τον κανονισμό (ΕΚ) αριθ. 1338/2002 (2) το Συμβούλιο επέβαλε οριστικό αντισταθμιστικό δασμό 7,1 % στις εισαγωγές σουλφανιλικού οξέος καταγωγής Ινδίας («η αρχική έρευνα»). (2) Με τον κανονισμό (ΕΚ) αριθ. 1339/2000 (3) το Συμβούλιο επέβαλε οριστικό δασμό αντιντάμπινγκ 21 % στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας («ΛΔΚ») και οριστικό δασμό αντιντάμπινγκ 18,3 % στις εισαγωγές σουλφανιλικού οξέος καταγωγής Ινδίας. (3) Με την απόφαση 2002/611/ΕΚ (4) η Επιτροπή αποδέχτηκε ανάληψη υποχρέωσης ως προς τις τιμές όσον αφορά τα μέτρα αντιντάμπινγκ και αντεπιδοτήσεων στις εισαγωγές από την Ινδία που προτάθηκε από έναν ινδό παραγωγό-εξαγωγέα, συγκεκριμένα την Kokan Synthetics and Chemicals Pvt. Ltd («Kokan»). (4) Τον Μάρτιο του 2004, με την απόφαση 2004/255/E της Επιτροπής (5), η Επιτροπή κατάργησε την απόφαση 2002/611/ΕΚ κατόπιν εθελοντικής ανάκλησης της ανάληψης υποχρέωσης από την Kokan. (5) Με την απόφαση 2006/37/EΚ (6), η Επιτροπή αποδέχτηκε νέα ανάληψη υποχρέωσης όσον αφορά τα μέτρα αντιντάμπινγκ και αντεπιδοτήσεων στις εισαγωγές από την Ινδία που προτάθηκε από την Kokan. Οι κανονισμοί (ΕΚ) αριθ. 1338/2002 και (ΕΚ) αριθ. 1339/2002 τροποποιήθηκαν συνεπώς με τον κανονισμό (ΕΚ) αριθ. 123/2006 του Συμβουλίου (7). (6) Με τον κανονισμό (ΕΚ) αριθ. 1000/2008 (8), το Συμβούλιο επέβαλε δασμό αντιντάμπινγκ στις εισαγωγές σουλφανιλικού οξέος καταγωγής ΛΔΚ και Ινδίας ύστερα από επανεξέταση ενόψει της λήξης ισχύος των μέτρων. Με τον κανονισμό (ΕΚ) αριθ. 1010/2008 (9), το Συμβούλιο επέβαλε οριστικό αντισταθμιστικό δασμό στις εισαγωγές σουλφανιλικού οξέος καταγωγής Ινδίας και τροποποίησε το επίπεδο του δασμού αντιντάμπινγκ στις ινδικές εισαγωγές σουλφανιλικού οξέος ύστερα από επανεξέταση ενόψει της λήξης ισχύος των μέτρων και ενδιάμεση επανεξέταση. 2. Αίτηση επανεξέτασης ενόψει της λήξης ισχύος αυτών των μέτρων (7) Μετά τη δημοσίευση ανακοίνωσης για την επικείμενη λήξη (10) των ισχυόντων οριστικών αντισταθμιστικών μέτρων, η Επιτροπή έλαβε την 1η Ιουλίου 2013 αίτηση επανεξέτασης ενόψει της λήξης ισχύος αυτών των μέτρων σύμφωνα με το άρθρο 18 του κανονισμού (ΕΚ) αριθ. 597/2009 («ο βασικός κανονισμός»). Η αίτηση υποβλήθηκε από την εταιρεία CUF - Quimicos Industriais («ο αιτών ή η CUF»), τον μοναδικό παραγωγό σουλφανιλικού οξέος στην Ένωση, ο οποίος αντιπροσωπεύει συνεπώς το 100 % της ενωσιακής παραγωγής. (8) Η αίτηση βασίστηκε στον λόγο ότι η λήξη των μέτρων θα κατέληγε ενδεχομένως στη συνέχιση των επιδοτήσεων και στην επανάληψη της ζημίας για τον ενωσιακό κλάδο παραγωγής. 3. Έναρξη επανεξέτασης ενόψει της λήξης της ισχύος των μέτρων (9) Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε στις 16 Οκτωβρίου 2013, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (11) («ανακοίνωση για την έναρξη επανεξέτασης»), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 18 του βασικού κανονισμού. 4. Παράλληλες έρευνες (10) Η Επιτροπή, με ανακοίνωση για την έναρξη επανεξέτασης που δημοσιεύθηκε στην Επίσημη Εφημερίδα της Ευρωπαϊκής Ένωσης στις 16 Οκτωβρίου 2013 (12), ξεκίνησε επίσης την έρευνα επανεξέτασης ενόψει της λήξης της ισχύος, σύμφωνα με το άρθρο 11 παράγραφος του κανονισμού (ΕΚ) αριθ. 1225/2009 του Συμβουλίου (13) όσον αφορά τις εισαγωγές σουλφανιλικού οξέος καταγωγής μεταξύ άλλων Ινδίας. 5. Έρευνα 5.1. Περίοδος έρευνας επανεξέτασης και εξεταζόμενη περίοδος (11) Η έρευνα με αντικείμενο τη συνέχιση ή την επανάληψη της παροχής της επιδότησης κάλυψε την περίοδο από την 1η Οκτωβρίου 2012 έως τις 30 Σεπτεμβρίου 2013 («περίοδος της έρευνας επανεξέτασης» ή «ΠΕΕ»). Η εξέταση των τάσεων που είχαν σημασία για την εκτίμηση της πιθανότητας συνέχισης ή επανάληψης της ζημίας κάλυψε την περίοδο από την 1η Ιανουαρίου 2010 έως τη λήξη της περιόδου έρευνας επανεξέτασης, στις 30 Σεπτεμβρίου 2013 («η εξεταζόμενη περίοδος»). 5.2. Ενδιαφερόμενα μέρη (12) Η Επιτροπή ενημέρωσε επίσημα τον αιτούντα, τους παραγωγούς-εξαγωγείς στην Ινδία, τους εισαγωγείς, τους χρήστες που είναι γνωστό ότι ενδιαφέρονται και τους εκπροσώπους των χωρών εξαγωγής σχετικά με την έναρξη της επανεξέτασης λόγω λήξης ισχύος των μέτρων. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας. (13) Δόθηκε δυνατότητα ακρόασης στον μοναδικό παραγωγό της Ένωσης, καθώς αυτός ήταν το μόνο ενδιαφερόμενο μέρος το οποίο υπέβαλε σχετική αίτηση. 5.3. Δειγματοληψία (14) Ενόψει του εμφανώς υψηλού αριθμού παραγωγών-εξαγωγέων της Ινδίας και μη συνδεδεμένων εισαγωγέων στην Ένωση, στην ανακοίνωση για την έναρξη επανεξέτασης εξετάστηκε η πιθανότητα διενέργειας δειγματοληψίας για τα μέρη αυτά, σύμφωνα με το άρθρο 27 του βασικού κανονισμού. Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, ζητήθηκε από τα ανωτέρω μέρη να αναγγελθούν στην Επιτροπή εντός 15 ημερών από την έναρξη της επανεξέτασης και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη επανεξέτασης. (15) Η Επιτροπή έλαβε απαντήσεις στο έντυπο δειγματοληψίας από ινδούς παραγωγούς-εξαγωγείς. Συνεπώς, δεν πραγματοποιήθηκε καμία δειγματοληψία. (16) Ένας μη συνδεδεμένος εισαγωγέας απάντησε στο έντυπο δειγματοληψίας, όμως αυτός δεν εισήγαγε το υπό εξέταση προϊόν από την οικεία χώρα και δεν απάντησε στο ερωτηματολόγιο. Ως εκ τούτου, δεν πραγματοποιήθηκε δειγματοληψία. (17) Εφόσον υπάρχει μόνον ένας ενωσιακός παραγωγός, η δειγματοληψία δεν εφαρμόστηκε για τους ενωσιακούς παραγωγούς. 5.4. Έρευνα (18) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανότητας συνέχισης ή επανάληψης της παροχής επιδότησης και της επακόλουθης ζημίας και, αφετέρου, του συμφέροντος της Ένωσης. Η Επιτροπή απέστειλε ερωτηματολόγια στον μοναδικό ενωσιακό παραγωγό, στους δύο παραγωγούς-εξαγωγείς στην Ινδία, στις δημόσιες αρχές της Ινδίας, σε γνωστούς εισαγωγείς και σε ενωσιακούς χρήστες. (19) Από τους δύο ινδούς παραγωγούς-εξαγωγείς, μόνον ο ένας υπέβαλε πλήρη απάντηση. Ο συγκεκριμένος ινδός παραγωγός αντιπροσώπευε σημαντικό μέρος των συνολικών ινδικών εξαγωγών στην Ένωση κατά την περίοδο της έρευνας επανεξέτασης. (20) Η Επιτροπή πραγματοποίησε επίσης διαβουλεύσεις στο Δελχί με την κυβέρνηση της Ινδίας («ΚτΙ»), την κυβέρνηση του Maharashtra («ΚτΜ»), την κυβέρνηση του Gujarat («ΚτΓκ») και την Τράπεζα Καταθέσεων της Ινδίας (Reserve Bank of India - «RBI»). (21) Επιπλέον, πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: α) Ενωσιακός παραγωγός: - CUF - Quimicos Industriais, Estarreja, Πορτογαλία β) Παραγωγός-εξαγωγέας: - Kokan Synthetics & Chemicals Pvt. Ltd, Khed, Ινδία γ) Ενωσιακοί χρήστες: - Blankophor GmbH, Leverkusen, Γερμανία - Hovione Farmaciencia SA, Loures, Πορτογαλία - IGCAR Chemicals, S.L., Rubi, Ισπανία. B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (22) Το υπό εξέταση προϊόν είναι το ίδιο με εκείνο που εξετάστηκε κατά την αρχική έρευνα, δηλαδή σουλφανιλικό οξύ που υπάγεται στον κωδικό ΣΟ ex 2921 42 00 (κωδικός TARIC 2921420060). Υπάρχουν δύο ποιότητες σουλφανιλικού οξέος, που προσδιορίζονται ανάλογα με το βαθμό καθαρότητάς τους: ένα προϊόν τεχνικής καθαρότητας και ένα καθαρό προϊόν. Επιπλέον, το καθαρό προϊόν μερικές φορές διατίθεται στο εμπόριο υπό μορφή άλατος του σουλφανιλικού οξέος. Το σουλφανιλικό οξύ χρησιμοποιείται ως πρώτη ύλη στην παραγωγή φθοριζόντων λευκαντικών, πρόσθετων σκυροδέματος, χρωστικών τροφίμων και βαφών ειδικών χρήσεων. Ελήφθη επίσης υπόψη η περιορισμένη χρήση από τη φαρμακοβιομηχανία. Αν και δεν αμφισβητείται ότι και οι δύο ποιότητες έχουν τα ίδια βασικά φυσικά, χημικά και τεχνικά χαρακτηριστικά και, επομένως, θεωρείται ότι αποτελούν ένα ενιαίο προϊόν, είναι σημαντικό να σημειωθεί ότι, όπως προέκυψε από την έρευνα, η εναλλαξιμότητα είναι περιορισμένη σε πρακτικό επίπεδο. Ειδικότερα, οι χρήστες που βασίζονται σε σουλφανιλικό οξύ ως καθαρό προϊόν θα ήταν δυνατόν να χρησιμοποιήσουν προϊόν τεχνικής καθαρότητας μόνον σε περίπτωση που θα μπορούσαν να το καθαρίσουν περαιτέρω οι ίδιοι. Οι χρήστες που χρειάζονται ή προτιμούν σουλφανιλικό οξύ τεχνικού βαθμού καθαρότητας θα μπορούσαν θεωρητικά να χρησιμοποιούν καθαρό προϊόν, όμως λόγω της διαφοράς της τιμής (20 %-25 %), αυτό δεν είναι οικονομικά βιώσιμη λύση. (23) Το σουλφανιλικό οξύ είναι ένα χημικώς καθαρό βασικό προϊόν και τα βασικά φυσικά, χημικά και τεχνικά χαρακτηριστικά του είναι συγκρίσιμα, ανεξαρτήτως της χώρας προέλευσής του. Συνεπώς, διαπιστώθηκε ότι το υπό εξέταση προϊόν και τα προϊόντα που κατασκευάζονται και πωλούνται από τον παραγωγό-εξαγωγέα στην Ινδία στην εγχώρια αγορά του και σε τρίτες χώρες, καθώς επίσης και εκείνα που κατασκευάζονται και πωλούνται από τον ενωσιακό παραγωγό στην ενωσιακή αγορά, έχουν τα ίδια βασικά φυσικά και χημικά χαρακτηριστικά και ουσιαστικά τις ίδιες χρήσεις και, συνεπώς, θεωρούνται ομοειδή προϊόντα κατά την έννοια του άρθρου 2 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ 1. Εισαγωγή (24) Η συνεργασία εκ μέρους των ινδών εξαγωγέων περιορίστηκε σε έναν παραγωγό-εξαγωγέα. Ελλείψει συνεργασίας εκ μέρους άλλων παραγωγών, το ποσό των αντισταθμίσιμων επιδοτήσεων καθορίστηκε με βάση τα διαθέσιμα στοιχεία: τις απαντήσεις της συνεργασθείσας εταιρείας, που κάλυπτε το μεγαλύτερο ποσοστό των εξαγωγών από την Ινδία στην Ένωση, και τις πληροφορίες που διαβίβασαν οι ινδικές αρχές. (25) Με βάση τις πληροφορίες που περιλαμβάνονται στην αίτηση επανεξέτασης και τις απαντήσεις στο ερωτηματολόγιο της Επιτροπής, ερευνήθηκαν τα ακόλουθα καθεστώτα τα οποία, κατά τους ισχυρισμούς, συνεπάγονται τη χορήγηση επιδοτήσεων: - Καθεστώτα επιδοτήσεων που ερευνήθηκαν στην αρχική έρευνα: - Εθνικά καθεστώτα: α) Καθεστώς Ζωνών Μεταποίησης προς Εξαγωγή (Export Processing Zones Scheme - «EPZ»)/Καθεστώς Ειδικών Οικονομικών Ζωνών (Special Economic Zones Scheme- «SEZS»)/Καθεστώς μονάδων εξαγωγικού προσανατολισμού (Export Oriented Units Scheme - «EOUS»). β) Καθεστώς πιστώσεων εισαγωγικών δασμών (Duty Entitlement Passbook Scheme - «DEPBS»). γ) Καθεστώς προώθησης των εξαγωγών των κεφαλαιουχικών αγαθών (Export Promotion Capital Goods Scheme - «EPCGS»). δ) Καθεστώς απαλλαγής από το φόρο εισοδήματος (Income Tax Exemption Scheme, «ITES»). ε) Καθεστώς προκαταβολικής έγκρισης (Advance Authorisation Scheme - «AAS»). - Περιφερειακά καθεστώτα: στ) Καθεστώς παροχής κινήτρων (Package Scheme of Incentives - «PSI») της κυβέρνησης του Maharastra. - Τα καθεστώτα επιδοτήσεων δεν ερευνήθηκαν κατά την αρχική έρευνα αλλά ερευνήθηκαν κατά την πρώτη επανεξέταση ενόψει της λήξης ισχύος των μέτρων και την παράλληλη ενδιάμεση επανεξέταση: - Εθνικά καθεστώτα: ζ) Καθεστώς εξαγωγικών πιστώσεων (Export Credit Scheme, «ECS»). - Τα καθεστώτα επιδοτήσεων δεν ερευνήθηκαν κατά την αρχική έρευνα ή/και τις προγενέστερες επανεξετάσεις: - Εθνικά καθεστώτα: η) Καθεστώς επικέντρωσης στο προϊόν (Focus Product Scheme - «FPS»). θ) Έγκριση αδασμολόγητων εισαγωγών (Duty Free Import Authorisation - «DFIA»). ι) Καθεστώς επιστροφής των δασμών (Duty Drawback Scheme - «DDS»). ια) Καθεστώς επικέντρωσης στην αγορά (Focus Market Scheme - «FMS»). ιβ) Καθεστώς παροχής κινήτρων (Status Holder Incentive Scrip - «SHIS»). ιγ) Εισφορές κεφαλαίων. - Περιφερειακά καθεστώτα: ιδ) Περιφερειακά καθεστώτα της κυβέρνησης του Gujarat. (26) Τα καθεστώτα α), β) γ), ε), η), θ), ι) και ια) που αναφέρονται ανωτέρω βασίζονται στον νόμο του 1992 περί αναπτύξεως και ρυθμίσεως του εξωτερικού εμπορίου (αριθ. 22 του 1992), ο οποίος άρχισε να ισχύει στις 7 Αυγούστου 1992 («νόμος περί εξωτερικού εμπορίου»). Ο νόμος για το εξωτερικό εμπόριο εξουσιοδοτεί την ΚτΙ να δημοσιεύει ανακοινώσεις που αφορούν την πολιτική στον τομέα των εισαγωγών και εξαγωγών. Οι ανακοινώσεις αυτές συνοψίζονται στα έγγραφα με τίτλο «Πολιτική εξωτερικού εμπορίου» (FTP), που εκδίδονται από το Υπουργείο Εμπορίου ανά πενταετία και επικαιροποιούνται τακτικά. Το έγγραφο για την πολιτική εξωτερικού εμπορίου σχετικά με την ΠΕΕ αυτής της έρευνας είναι το «Πολιτική εξωτερικού εμπορίου 2009-2014» («FTP 09-14»). Επιπλέον, η ΚτΙ περιγράφει επίσης τις διαδικασίες που διέπουν το έγγραφο FTP 09-14 σε ένα «Εγχειρίδιο διαδικασιών, τόμος Θ» - «Handbook of Procedures, Volume I» («ΕΔ I 09-14»). Το εγχειρίδιο διαδικασιών επικαιροποιείται επίσης τακτικά. (27) Το καθεστώς απαλλαγής από το φόρο εισοδήματος που αναφέρεται στο σημείο δ) ανωτέρω βασίζεται στο νόμο του 1961 περί φόρου εισοδήματος, ο οποίος τροποποιείται ετησίως από το νόμο περί οικονομικών. (28) Τα περιφερειακά καθεστώτα που αναφέρονται στα σημεία στ) και ιδ) ανωτέρω αποτελούν αντικείμενο διαχείρισης από τις Πολιτείες του Maharashtra και του Gujarat αντίστοιχα και βασίζονται στα ψηφίσματα του Υπουργείου Βιομηχανίας, Ενέργειας και Εργασίας της κυβέρνησης του Maharashtra και στα ψηφίσματα του Υπουργείου Βιομηχανίας και Ορυχείων της κυβέρνησης του Gujarat. (29) Το καθεστώς εξαγωγικών πιστώσεων που αναφέρεται στο σημείο ζ) ανωτέρω βασίζεται στα τμήματα 21 και 35A του νόμου περί τραπεζικού ελέγχου του 1949, που επιτρέπει στην Τράπεζα Καταθέσεων της Ινδίας (Reserve Bank of India - «RBI») να δίνει εντολές σε εμπορικές τράπεζες στον τομέα των εξαγωγικών πιστώσεων. (30) Το καθεστώς επιστροφής των δασμών που αναφέρεται στο στοιχείο ι) ανωτέρω βασίζεται στο τμήμα 75 του νόμου Customs Act του 1962, στο τμήμα 37 του Central Excise Act του 1944, στα τμήματα 93A και 94 του Financial Act του 1994 και στους κανόνες Customs, Central Excise Duties and Service Tax Drawback Rules του 1995. Οι συντελεστές επιστροφής δημοσιεύονται σε τακτική βάση· εκείνοι που εφαρμόστηκαν κατά την ΠΕΕ ήταν οι συντελεστές για το σύνολο της βιομηχανίας (All Industry Rates - AIR) του εγγράφου Duty Drawback 2012-13, που δημοσιεύτηκαν στην κοινοποίηση αριθ. 92/2012- Customs (N.T.) στις 22 Σεπτεμβρίου 2011. Το καθεστώς επιστροφής δασμών αναφέρεται επίσης ως καθεστώς διαγραφής δασμών στο κεφάλαιο 4 του εγγράφου FTP 09-14. 2. Ελεύθερες Βιομηχανικές Ζώνες Εξαγωγών [Export processing zones -(«EPZ»)]/Ειδικές Οικονομικές Ζώνες [Special Economic Zones - («SEZ»)]/Καθεστώς Μονάδων Εξαγωγικού Προσανατολισμού [Export Oriented Units Scheme - («EOUS»)] (31) Διαπιστώθηκε ότι ο συνεργασθείς παραγωγός-εξαγωγέας δεν είχε την έδρα του σε SEZS ή EPZS. Ωστόσο, ο συνεργασθείς παραγωγός-εξαγωγέας είχε συσταθεί υπό καθεστώς EOUS και λάβει αντισταθμίσιμες επιδοτήσεις κατά την περίοδο της έρευνας επανεξέτασης. Συνεπώς, η περιγραφή και η αξιολόγηση κατωτέρω περιορίζεται συνεπώς στο EOUS. a) Νομική βάση (32) Τα λεπτομερή στοιχεία του καθεστώτος EOU περιλαμβάνονται στο κεφάλαιο 6 του εγγράφου πολιτικής «FT-policy 09-14» και στο κεφάλαιο 6 του «HOP I 09-14». β) Επιλεξιμότητα (33) Με εξαίρεση τις καθαρά εμπορικές εταιρείες, όλες οι επιχειρήσεις που, καταρχήν, αναλαμβάνουν να εξάγουν ολόκληρη την παραγωγή εμπορευμάτων ή υπηρεσιών μπορούν να συσταθούν υπό καθεστώς EOU. Επιχειρήσεις στους βιομηχανικούς τομείς οφείλουν να πληρούν ελάχιστο όριο επενδύσεων σε πάγια στοιχεία ενεργητικού (10 εκατ. ρουπίες Ινδίας) για να έχουν δικαίωμα συμμετοχής στο EOU. γ) Πρακτική εφαρμογή (34) Οι EOUS μπορούν να εγκατασταθούν και να συσταθούν οπουδήποτε στην Ινδία. (35) Η αίτηση για εφαρμογή καθεστώτος EOU πρέπει να περιλαμβάνει λεπτομέρειες για την περίοδο των επόμενων πέντε ετών όσον αφορά, μεταξύ άλλων, τις προβλεπόμενες ποσότητες παραγωγής, την προβλεπόμενη αξία των εξαγωγών, τις ανάγκες εισαγωγής και τις εγχώριες ανάγκες. Αν οι αρχές αποδεχθούν την αίτηση της εταιρείας, η εταιρεία ενημερώνεται για τους όρους και τις προϋποθέσεις που απορρέουν από την αποδοχή αυτή. Η αναγνώριση μιας εταιρείας ως εταιρείας ΕΟU ισχύει για μια πενταετία. Η συμφωνία μπορεί να ανανεωθεί για επιπλέον περιόδους. (36) Σημαντική υποχρέωση μιας EOUS, όπως ορίζεται στο έγγραφο «FT-policy 09-14» είναι η επίτευξη καθαρών συναλλαγματικών κερδών· δηλαδή, σε μια περίοδο αναφοράς (5 έτη) η συνολική αξία των εξαγωγών πρέπει να είναι υψηλότερη από τη συνολική αξία των εισαγόμενων εμπορευμάτων. (37) Οι μονάδες EOUS δικαιούνται τις παρακάτω παραχωρήσεις: i) απαλλαγή από εισαγωγικούς δασμούς για όλους τους τύπους εμπορευμάτων (συμπεριλαμβανομένων των κεφαλαιουχικών αγαθών, πρώτων υλών και αναλώσιμων) που απαιτούνται για την κατασκευή, την παραγωγή, τη μεταποίηση ή που χρησιμοποιούνται στο πλαίσιο των διαδικασιών αυτών· ii) απαλλαγή από τους ειδικούς φόρους κατανάλωσης επί των εμπορευμάτων που αγοράζονται στην εγχώρια αγορά· iii) επιστροφή του κεντρικού φόρου πωλήσεων που έχει καταβληθεί για τα εμπορεύματα που έχουν αγοραστεί στην εγχώρια αγορά· iv) μερική επιστροφή του φόρου που έχει καταβληθεί για την αγορά καυσίμων από εγχώριες πετρελαϊκές εταιρείες. (38) Οι μονάδες που λειτουργούν με τέτοιο καθεστώς δεσμεύονται να τελούν υπό τελωνειακή επιτήρηση σύμφωνα με το τμήμα 65 του νόμου περί τελωνείων. (39) Ο συνεργασθείς παραγωγός-εξαγωγέας τελούσε υπό καθεστώς EOUS κατά το πρώτο τετράμηνο της περιόδου της έρευνας επανεξέτασης. Η επίσημη επιστολή αποδέσμευσης από το καθεστώς εκδόθηκε στις 6 Φεβρουαρίου 2013. Επομένως, κατά την περίοδο της έρευνας επανεξέτασης η εταιρεία χρησιμοποίησε το καθεστώς μόνον για να επιτύχει επιστροφή του κεντρικού φόρου πωλήσεων. Η έρευνα κατέδειξε ότι ο συγκεκριμένος παραγωγός-εξαγωγέας δεν επωφελήθηκε από απαλλαγή από εισαγωγικούς δασμούς και έμμεσους φόρους επί των εγχώριων αγορών και από μερική επιστροφή του δασμού επί των καυσίμων τα οποία αγόρασε από εγχώριες πετρελαϊκές εταιρείες. δ) Συμπεράσματα για το EOUS (40) Η επιστροφή του κεντρικού φόρου πωλήσεων συνιστά επιδότηση κατά την έννοια του άρθρου 3 παράγραφος 1 στοιχεία α) εδάφιο ii) του βασικού κανονισμού. Οι ΔΑΙ παραιτούνται από την απαίτηση σε έσοδα που θα οφείλονταν κανονικά εάν δεν εφαρμοζόταν το εν λόγω καθεστώς, πράγμα που παρέχει όφελος στη μονάδα ΕΟU κατά την έννοια του άρθρου 3 παράγραφος 2 του βασικού κανονισμού, διότι βελτιώνει τη διαθεσιμότητα ρευστών δεδομένου ότι η EOU λαμβάνει επιστροφή του φόρου επί των πωλήσεων. Η επιδότηση εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ειδικό χαρακτήρα και είναι αντισταθμίσιμη βάσει του άρθρου 4 παράγραφος 4 στοιχείο α) του βασικού κανονισμού. Ο εξαγωγικός στόχος μιας μονάδας EOU, όπως αναφέρεται στην παράγραφο 6.1 του εγγράφου πολιτικής «FT-policy 09-14» αποτελεί απαραίτητη προϋπόθεση για την εξασφάλιση των κινήτρων. ε) Υπολογισμός του ποσού της επιδότησης (41) Το ποσό της επιδότησης υπολογίστηκε με βάση το ποσό του κεντρικού φόρου πωλήσεων που επιστράφηκε κατά την περίοδο της έρευνας επανεξέτασης για εμπορεύματα που είχαν αγοραστεί στην εγχώρια αγορά. Σύμφωνα με το άρθρο 7 παράγραφος 2 του βασικού κανονισμού, αυτό το ποσό της επιδότησης κατανεμήθηκε στον συνολικό κύκλο εργασιών κατά την περίοδο της έρευνας επανεξέτασης ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. Συνεπώς, το περιθώριο επιδότησης ήταν 1,4 %. 3. Καθεστώς πιστώσεων εισαγωγικών δασμών («DEPBS») (42) Επιβεβαιώθηκε ότι το καθεστώς DEPBS πράγματι καταργήθηκε στις 30 Σεπτεμβρίου 2011 δηλαδή πριν από την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 4. Καθεστώς προώθησης των εξαγωγών κεφαλαιουχικών αγαθών («EPCGS») α) Νομική βάση (43) Η λεπτομερής περιγραφή του καθεστώτος EPCGS βρίσκεται στο κεφάλαιο 5 του εγγράφου FTP 09-14, καθώς και στο κεφάλαιο 5 του εγγράφου HOP I 09-14. β) Πορίσματα (44) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του EPCGS κατά την περίοδο επανεξέτασης της έρευνας. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 5. Καθεστώς απαλλαγής από τον φόρο εισοδήματος («ITES») (45) Επιβεβαιώθηκε ότι το καθεστώς ITES καταργήθηκε τον Απρίλιο του 2011 δηλαδή πριν από την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 6. Καθεστώς προκαταβολικής εξουσιοδότησης («AAS») α) Νομική βάση (46) Η λεπτομερής περιγραφή του καθεστώτος βρίσκεται στα τμήματα 4.1.3.1 έως 4.1.14 του εγγράφου FTP 09-14 και στα τμήματα 4.1 έως 4.30 του HOP I 09-14. β) Πορίσματα (47) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του EPCGS κατά την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 7. Καθεστώς παροχής κινήτρων («PSI») της κυβέρνησης του Maharashtra «ΚτΜ») α) Νομική βάση (48) Για να ενθαρρυνθεί η εγκατάσταση βιομηχανιών στις λιγότερο αναπτυγμένες περιοχές της Πολιτείας του Maharashtra, η κυβέρνηση του Maharashtra χορηγεί κίνητρα σε νέες/επεκτεινόμενες μονάδες που έχουν συσταθεί σε αναπτυσσόμενες περιοχές της Πολιτείας, από το 1964, υπό ένα καθεστώς που είναι κοινώς γνωστό ως «καθεστώς παροχής κινήτρων» («PSI»). Το καθεστώς τροποποιήθηκε πολλές φορές από τότε που θεσπίσθηκε και κατά την ΠΕΕ ίσχυαν δύο καθεστώτα PSI: το «PSI 2007» (που ίσχυε μέχρι τον Απρίλιο του 2013) και το «PSI 2013». Το PSI της κυβέρνησης του Maharashtra αποτελείται από πολλά επιμέρους καθεστώτα, τα κυριότερα από τα οποία είναι τα εξής: i) η επιστροφή του ειδικού φόρου κατανάλωσης, ii) η απαλλαγή από το φόρο ηλεκτρικής ενέργειας, iii) η απαλλαγή από τον τοπικό φόρο επί των πωλήσεων/αναστολή της πληρωμής του τοπικού φόρου επί των πωλήσεων, iv) επιδότηση επιτοκίου για νέες μονάδες και v) ορισμένες επιχορηγήσεις για μικρές και μεσαίες επιχειρήσεις με σκοπό την αναβάθμιση της τεχνολογίας. Η έρευνα κατέδειξε ότι το μόνο επιμέρους καθεστώς που χρησιμοποίησε ο συνεργασθείς παραγωγός-εξαγωγέας κατά την περίοδο της έρευνας επανεξέτασης ήταν αυτό που αφορά την αναστολή της πληρωμής του φόρου επί των πωλήσεων (μέρος του iii) ανωτέρω) το οποίο στην πραγματικότητα προερχόταν από το PSI 2001 αλλά ο ανεξόφλητος φόρος επί των πωλήσεων οφειλόταν ακόμα εν μέρει κατά την περίοδο της έρευνας επανεξέτασης. β) Επιλεξιμότητα (49) Για να είναι επιλέξιμες για το εν λόγω καθεστώς, οι εταιρείες πρέπει, κατά κανόνα, να πραγματοποιούν επενδύσεις σε λιγότερο αναπτυγμένες περιοχές της πολιτείας (οι οποίες κατατάσσονται ανάλογα με την οικονομική τους ανάπτυξη σε διάφορες κατηγορίες, π.χ. όχι πολύ αναπτυγμένες περιοχές, λιγότερο αναπτυγμένες περιοχές, ελάχιστα αναπτυγμένες περιοχές) είτε με τη δημιουργία νέας βιομηχανικής εγκατάστασης είτε με την πραγματοποίηση κεφαλαιουχικής επένδυσης μεγάλης κλίμακας για την επέκταση ή τη μετατροπή υφιστάμενης βιομηχανικής εγκατάστασης. Το κύριο κριτήριο για τον καθορισμό του ποσού των κινήτρων είναι η κατάταξη της περιοχής στην οποία βρίσκεται ή πρόκειται να εγκατασταθεί η επιχείρηση και το μέγεθος της επένδυσης. γ) Πρακτική εφαρμογή (50) Το πιστοποιητικό επιλεξιμότητας που χορηγήθηκε από την ΚτΜ στον συνεργασθέντα παραγωγό-εξαγωγέα ορίζει ότι η εταιρεία που υπάγεται στο επιμέρους καθεστώς αναστολής της πληρωμής του φόρου επί των πωλήσεων έχει το δικαίωμα να αναστείλει την καταβολή στο κράτος του φόρου επί των πωλήσεων ο οποίος συλλέγεται με βάση τις εγχώριες πωλήσεις. δ) Συμπέρασμα (51) Το επιμέρους καθεστώς PSI της κυβέρνησης του Maharashtra σχετικά με την αναστολή της πληρωμής του φόρου επί των πωλήσεων παρέχει επιδοτήσεις κατά την έννοια του άρθρου 3, παράγραφος 1, στοιχείο α), σημείο ii) και του άρθρου 3 παράγραφος 2 του βασικού κανονισμού. Το επιμέρους καθεστώς που εξετάστηκε αποτελεί χρηματοδοτική συνεισφορά της ΚτΜ, δεδομένου ότι με αυτή την παραχώρηση αναστέλλεται η απαίτησή της για έσοδα που θα οφείλονταν κανονικά. Επιπλέον, αυτή η αναστολή παρέχει όφελος στην εταιρεία αφού βελτιώνει τα ρευστά διαθέσιμά της. (52) Αυτό το επιμέρους καθεστώς είναι διαθέσιμο μόνο σε εταιρείες που έχουν πραγματοποιήσει επενδύσεις σε συγκεκριμένες γεωγραφικές ζώνες που υπάγονται στην επικράτεια της πολιτείας Maharashtra. Το καθεστώς αυτό δεν είναι διαθέσιμο στις εταιρείες που είναι εγκατεστημένες εκτός των περιοχών αυτών. Το όφελος ποικίλλει ανάλογα με την εκάστοτε περιοχή. Το καθεστώς έχει ειδικό χαρακτήρα κατά την έννοια του άρθρου 4 παράγραφος 2 στοιχείο α) και του άρθρου 4 παράγραφος 3 του βασικού κανονισμού και είναι επομένως αντισταθμίσιμο. ε) Υπολογισμός του ποσού της επιδότησης (53) Το ποσό των κρατικών φόρων επί των πωλήσεων η καταβολή του οποίου ανεστάλη σύμφωνα με το εν λόγω επιμέρους καθεστώς και το οποίο οφείλεται ακόμα κατά τη λήξη της περιόδου της έρευνας επανεξέτασης θεωρείται ισοδύναμο με άτοκο δάνειο ίδιου ύψους που χορηγείται από την ΚτΜ. Επομένως, το όφελος για τον συνεργασθέντα παραγωγό-εξαγωγέα υπολογίστηκε βάσει του τόκου που καταβλήθηκε για ανάλογο εμπορικό δάνειο από την εταιρεία κατά την περίοδο της έρευνας επανεξέτασης. (54) Σύμφωνα με το άρθρο 7 παράγραφος 2 του βασικού κανονισμού, το ποσό της επιδότησης (αριθμητής) κατανεμήθηκε στο σύνολο του κύκλου εργασιών της εταιρείας κατά την περίοδο της έρευνας επανεξέτασης ως ο κατάλληλος παρονομαστής, διότι η επιδότηση δεν εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (55) Βάσει των ανωτέρω, το ποσό την επιδότησης που έλαβε η εταιρεία υπό το εν λόγω καθεστώς ανέρχεται σε 1,1 %. 8. Καθεστώς εξαγωγικών πιστώσεων («ECS») (56) Επιβεβαιώθηκε ότι μετά από τροποποιήσεις στο ECS (Ιούλιος 2010 όσον αφορά τις εξαγωγικές πιστώσεις σε INR και Μάιος 2012 όσον αφορά τις εξαγωγικές πιστώσεις σε συνάλλαγμα) τα προτιμησιακά επιτόκια των εξαγωγικών πιστώσεων στο πλαίσιο του εν λόγω καθεστώτος καταρχήν έπαψαν να ισχύουν με εξαίρεση συγκεκριμένο περιορισμένο αριθμό τομέων του κλάδου παραγωγής. Εφόσον ο εν λόγω χημικός τομέας δεν διαπιστώθηκε ότι περιλαμβάνεται στον κατάλογο των τομέων που καλύπτονται από τις επιδοτήσεις επιτοκίων κατά την περίοδο της έρευνας επανεξέτασης, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 9. Καθεστώς επικέντρωσης στο προϊόν («FPS») α) Νομική βάση (57) Η λεπτομερής περιγραφή του καθεστώτος βρίσκεται στο τμήμα 3.15 του εγγράφου πολιτικής «FT-policy 09-14» και στο τμήμα 3.9 του HOP I 09-14. β) Πορίσματα (58) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του FPS κατά την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 10. Καθεστώς έγκρισης αδασμολόγητων εισαγωγών («DFIA») α) Νομική βάση (59) Η λεπτομερής περιγραφή του καθεστώτος EPCGS βρίσκεται στα τμήματα 4.2.1 έως 4.2.7 του εγγράφου FTP 09-14 και στα τμήματα 4.31 έως 4.36 του HOP I 09-14. β) Πορίσματα (60) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του DFIA κατά την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 11. Καθεστώς επιστροφής δασμών («DDS») a) Νομική βάση (61) Η λεπτομερής περιγραφή του DDS περιλαμβάνεται στο έγγραφο Custom & Central Excise Duties Drawback Rules, 1995, όπως τροποποιήθηκε με διαδοχικές κοινοποιήσεις. β) Επιλεξιμότητα (62) Όλοι οι κατασκευαστές-εξαγωγείς ή οι έμποροι-εξαγωγείς είναι επιλέξιμοι για το καθεστώς αυτό. γ) Πρακτική εφαρμογή (63) Κάθε επιλέξιμος εξαγωγέας μπορεί να υποβάλει αίτηση για επιστροφή ποσού το οποίο υπολογίζεται ως ποσοστό της αξίας FOB των εξαγόμενων υπό αυτό το καθεστώς προϊόντων. Οι συντελεστές επιστροφής έχουν καθοριστεί από την ΚτΙ για ορισμένα προϊόντα, συμπεριλαμβανομένου του υπό εξέταση προϊόντος. Καθορίζονται με βάση τον μέσο όρο των ποσοτήτων ή της αξίας των υλικών που χρησιμοποιούνται ως εισροές για την κατασκευή ενός προϊόντος και το μέσο ποσό των δασμών που έχουν καταβληθεί επί των εισροών. Εφαρμόζονται ανεξάρτητα από το αν οι εισαγωγικοί δασμοί έχουν πράγματι πληρωθεί ή όχι. Ο συντελεστής DDS για το υπό εξέταση προϊόν κατά τη διάρκεια της περιόδου της έρευνας επανεξέτασης ήταν 4 % της αξίας FOB. (64) Μια εταιρεία, για να είναι επιλέξιμη να ωφεληθεί από αυτό το καθεστώς, πρέπει να εξάγει προϊόντα. Τη στιγμή κατά την οποία τα στοιχεία της αποστολής καταχωρίζονται στον τελωνειακό εξυπηρετητή (ICEGATE), αναφέρεται ότι η εξαγωγή πραγματοποιείται βάσει του DDS και το ποσό του DDS καθορίζεται οριστικά και αμετάκλητα. Αφού η εταιρεία αποστολής υποβάλει το γενικό δηλωτικό εξαγωγής (Export General Manifest - EGM) και το τελωνείο αντιπαραβάλει ικανοποιητικά το έγγραφο αυτό με τα στοιχεία του τιμολογίου για τα φορτωθέντα εμπορεύματα, πληρούνται όλες οι προϋποθέσεις για την έγκριση της πληρωμής του ποσού της επιστροφής είτε με άμεση πληρωμή σε τραπεζικό λογαριασμό του εξαγωγέα, είτε με επιταγή. (65) Ο εξαγωγέας οφείλει επίσης να προσκομίσει αποδεικτικά στοιχεία για την πραγματοποίηση εσόδων από εξαγωγές μέσω τραπεζικού πιστοποιητικού (Bank Realisation Certificate - BRC). Το έγγραφο αυτό μπορεί να προσκομίζεται μετά την καταβολή του ποσού της επιστροφής, αλλά η ΚτΙ θα ανακτήσει το καταβληθέν ποσό αν ο εξαγωγέας δεν υποβάλει το BRC εντός μιας δεδομένης προθεσμίας. (66) Το ποσό της επιστροφής μπορεί να χρησιμοποιηθεί για κάθε σκοπό. (67) Διαπιστώθηκε ότι, σύμφωνα με τα ινδικά λογιστικά πρότυπα, το ποσό της επιστροφής δασμών DERBS μπορεί να θεωρείται, βάσει της αυτοτέλειας των χρήσεων, ως έσοδο στους εμπορικούς λογαριασμούς, κατά την πλήρωση της εξαγωγικής υποχρέωσης. (68) Διαπιστώθηκε ότι ο συνεργασθείς ινδός παραγωγός-εξαγωγέας εφάρμοζε το DDS κατά την περίοδο της έρευνας επανεξέτασης μετά την αποδέσμευση από το EOUS. δ) Συμπέρασμα για το DDS (69) Το καθεστώς DDS παρέχει επιδοτήσεις κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού. Το ποσό της επιστροφής δασμών αποτελεί οικονομική συνεισφορά της ΚτΙ. Επιπλέον, το ποσό της επιστροφής δασμών παρέχει όφελος στον εξαγωγέα, διότι βελτιώνει τη ρευστότητά του. (70) Περαιτέρω, το καθεστώς DDS εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 πρώτο εδάφιο στοιχείο α) του βασικού κανονισμού. (71) Αυτό το καθεστώς δεν μπορεί να θεωρηθεί επιτρεπόμενο σύστημα επιστροφής δασμών ή επιστροφής φόρου σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους αυστηρούς κανόνες που καθορίζονται στο παράρτημα I σημείο i), στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή φόρου σε περίπτωση υποκατάστασης) του βασικού κανονισμού. (72) Δεν υπάρχουν άλλα εφαρμοζόμενα καθεστώτα ή διαδικασίες που να επιβεβαιώνουν ποιοι είναι οι συντελεστές παραγωγής που καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του παραρτήματος I σημείο i) και των παραρτημάτων II και ΙΙΙ του βασικού κανονισμού. Τέλος, οι εξαγωγείς είναι επιλέξιμοι για να χρησιμοποιήσουν το καθεστώς DDS ανεξάρτητα από το αν εισάγουν συντελεστές παραγωγής. Για να έχει δικαίωμα χρησιμοποίησης του καθεστώτος, ο εξαγωγέας αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς DDS. (73) Αυτό επιβεβαιώνεται από την εγκύκλιο αριθ. 24/2001 της ΚτΙ, η οποία ορίζει σαφώς ότι «[οι συντελεστές επιστροφής δασμών] δεν έχουν σχέση με το πραγματικό πρότυπο των καταναλωτικών εισροών και την πραγματική επίπτωση που προκλήθηκε στις εισροές ενός συγκεκριμένου εξαγωγέα ή σε μεμονωμένες αποστολές […]» και δίνει εντολή στις περιφερειακές αρχές «να μη ζητούνται από τους επιτόπιους φορείς αποδεικτικά στοιχεία για την καταβολή πραγματικών δασμών που επιβλήθηκαν σε εισαγωγές ή σε εισροές εγχώριας φύσης […] μαζί με την [απαίτηση επιστροφής δασμών] που υποβάλλεται από εξαγωγείς». (74) Με βάση τα ανωτέρω, συνάγεται το συμπέρασμα ότι το DDS είναι αντισταθμίσιμο. ε) Υπολογισμός του ποσού της επιδότησης (75) Σύμφωνα με το άρθρο 3 παράγραφος 2 και το άρθρο 5 του βασικού κανονισμού, το ποσό των αντισταθμίσιμων επιδοτήσεων υπολογίζεται με βάση το κέρδος που προσπορίζεται ο δικαιούχος, το οποίο διαπιστώνεται κατά τη διάρκεια της περιόδου της έρευνας επανεξέτασης. Ως προς αυτό, θεωρήθηκε ότι ο δικαιούχος προσπορίστηκε όφελος κατά τη χρονική στιγμή της εξαγωγικής συναλλαγής βάσει αυτού του καθεστώτος. Επί του παρόντος η ΚτΙ υποχρεούται να καταβάλλει το ποσό της επιστροφής, πράξη που αποτελεί χρηματοδοτική συνδρομή κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Από τη στιγμή που οι τελωνειακές αρχές εκδώσουν τιμολόγιο για φορτωθέντα προς εξαγωγή εμπορεύματα, το οποίο αναφέρει, μεταξύ άλλων, το ποσό της επιστροφής που πρόκειται να χορηγηθεί για την εν λόγω εξαγωγική συναλλαγή, η ΚτΙ δεν έχει τη δυνατότητα να αποφασίσει για τη χορήγηση ή μη της επιδότησης. Με βάση τα προαναφερόμενα, ενδείκνυται να εκτιμηθεί το όφελος που αποκομίζεται από το καθεστώς DDS ως το σύνολο των ποσών επιστροφής που έχουν εισπραχθεί για τις εξαγωγικές συναλλαγές που έχουν πραγματοποιηθεί στο πλαίσιο αυτού του καθεστώτος κατά την περίοδο της έρευνας επανεξέτασης. (76) Σύμφωνα με το άρθρο 7 παράγραφος 2 του βασικού κανονισμού, αυτό το ποσό της επιδότησης κατανεμήθηκε στον συνολικό κύκλο εργασιών των εξαγωγών του υπό εξέταση προϊόντος κατά την περίοδο της έρευνας επανεξέτασης ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (77) Με βάση τα ανωτέρω, το ποσοστό επιδότησης που καθορίστηκε ως προς αυτό το καθεστώς για τον συνεργασθέντα ινδό παραγωγό-εξαγωγέα ανέρχονταν σε 0,6 %. 12. Καθεστώς εστιακών αγορών («FMS») a) Νομική βάση (78) Η λεπτομερής περιγραφή του καθεστώτος FMS περιλαμβάνεται στο τμήμα 3.14 του εγγράφου FTP 09-14 και στο τμήμα 3.8 του HOP I 09-14. β) Πορίσματα (79) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του FMS κατά την ΠΕΕ. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 13. Καθεστώς παροχής κινήτρων («SHIS») a) Νομική βάση (80) Η λεπτομερής περιγραφή του καθεστώτος FMS περιλαμβάνεται στο τμήμα 3.16 του εγγράφου FTP 09-14 και στο τμήμα 3.10 του HOP I 09-14. β) Πορίσματα (81) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη στο πλαίσιο του SHIS κατά την περίοδο της έρευνας επανεξέτασης. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 14. Εισροές κεφαλαίων (82) Διαπιστώθηκε ότι ο συνεργασθείς παραγωγός-εξαγωγέας δεν απεκόμισε οφέλη από εισροές κεφαλαίων από την ΚτΙ ή περιφερειακές κυβερνήσεις. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 15. Περιφερειακά σχήματα της κυβέρνησης του Gujarat («GOG») (83) Επιβεβαιώθηκε ότι ο συνεργασθείς παραγωγός-εξαγωγέας δεν σχετιζόταν με εταιρείες ή εγκαταστάσεις παραγωγής στην πολιτεία του Gujarat. Επομένως δεν κρίθηκε αναγκαίο να αναλυθούν περαιτέρω τα περιφερειακά καθεστώτα της GOG. 16. Ποσό των αντισταθμίσιμων επιδοτήσεων (84) Το ποσοστό των αντισταθμίσιμων επιδοτήσεων σύμφωνα με τις διατάξεις του βασικού κανονισμού, εκφρασμένο κατ' αξία, για τον παραγωγό-εξαγωγέα που αποτέλεσε αντικείμενο της έρευνας είναι 3,1 %. Kokan Synthetics & Chemicals Pvt. Ltd Καθεστώς % EOUS (14) 1,4 DEPBS (14) μηδέν EPCGS (14) μηδέν ITES μηδέν AAS (14) μηδέν PSI (Περιφερειακό καθεστώς Maharashtra) 1,1 ECS (14) μηδέν FPS (14) μηδέν DFIA (14) μηδέν DDS (14) 0,6 FMS (14) μηδέν SHIS (14) μηδέν Εισροές κεφαλαίων μηδέν Περιφερειακά καθεστώτα Gujarat μηδέν ΣΥΝΟΛΟ 3,1 (85) Με βάση τα διαθέσιμα στοιχεία, ο συνεργασθείς παραγωγός-εξαγωγέας κάλυπτε σημαντικό μέρος των εξαγωγών σουλφανιλικού οξέος από την Ινδία στην 'Ενωση κατά την περίοδο της έρευνας επανεξέτασης. Δεν διατίθενται στοιχεία που να καταδεικνύουν ότι το επίπεδο επιδοτήσεων άλλων παραγωγών-εξαγωγέων που ενδεχομένως υπάρχουν θα ήταν χαμηλότερο. 17. Πιθανότητα συνέχισης των επιδοτήσεων (86) Σύμφωνα με το άρθρο 18 παράγραφος 2 του βασικού κανονισμού, εξετάστηκε αν η λήξη ισχύος των μέτρων θα οδηγούσε ενδεχομένως στη συνέχιση ή στην επανάληψη των επιδοτήσεων. (87) Εξήχθη το συμπέρασμα ότι, αν και το περιθώριο επιδοτήσεων που διαπιστώθηκε κατά την έρευνα επανεξέτασης ενόψει της λήξης της ισχύος των μέτρων είναι χαμηλότερο από το αντίστοιχο περιθώριο που διαπιστώθηκε κατά την αρχική έρευνα, ο συνεργασθείς ινδός εξαγωγέας του υπό εξέταση προϊόντος εξακολούθησε να επωφελείται από αντισταθμίσιμες επιδοτήσεις από τις ινδικές αρχές. Δεν υπάρχουν ενδείξεις ότι το DDS, που είναι το κύριο πρόγραμμα που εφαρμόζεται σήμερα από την εταιρεία μετά την αποδέσμευση από το καθεστώς EOUS, θα τερματιστεί σταδιακά στο εγγύς μέλλον. Υπό αυτές τις προϋποθέσεις, είναι σαφές ότι ο εξαγωγέας του υπό εξέταση προϊόντος θα εξακολουθήσει επίσης να λαμβάνει αντισταθμίσιμες επιδοτήσεις στο μέλλον. Δ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΖΗΜΙΑΣ 1. Ενωσιακή παραγωγή και ορισμός του ενωσιακού κλάδου παραγωγής (88) Κατά την περίοδο της έρευνας επανεξέτασης, το ομοειδές προϊόν παρασκευάστηκε στην Ένωση από έναν μοναδικό ενωσιακό παραγωγό ο οποίος αντιπροσωπεύει συνεπώς το 100 % της ενωσιακής παραγωγής και συνιστά τον κλάδο παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού. 2. Ενωσιακή κατανάλωση (89) Η ενωσιακή κατανάλωση καθορίστηκε με βάση: - τους όγκους πωλήσεων του ομοειδούς προϊόντος από τον κλάδο παραγωγής της Ένωσης στην ενωσιακή αγορά, - τους όγκους εισαγωγής σουλφανιλικού οξέος (επίπεδο TARIC) στην ενωσιακή αγορά που αναφέρονται στην Eurostat. (90) Λαμβανομένου υπόψη ότι ο κλάδος παραγωγής της Ένωσης συνίσταται μόνον από έναν παραγωγό και υπάρχει μόνον ένας παραγωγός-εξαγωγέας από τις ΗΠΑ, για να τηρηθεί το απόρρητο των επιχειρηματικών πληροφοριών, κρίνεται απαραίτητο να υποβληθούν οι πληροφορίες στους ακόλουθους πίνακες υπό μορφή δεικτών. Πίνακας 1 Κατανάλωση στην ενωσιακή αγορά Όγκος (δείκτης) 2010 2011 2012 ΠΕΕ Ενωσιακή κατανάλωση (2010 = 100) 100 106 106 114 Πηγή: Eurostat και απαντήσεις στο ερωτηματολόγιο (91) Η έρευνα κατέδειξε ότι η αγορά σουλφανιλικού οξέος επεκτάθηκε σταδιακά κατά την υπό εξέταση περίοδο και αυξήθηκε κατά 14 % στη λήξη της ΠΕΕ. 3. Εισαγωγές από την οικεία χώρα α) Όγκοι εισαγωγών και μερίδιο αγοράς Πίνακας 2 Εισαγωγές από την οικεία χώρα Όγκος εισαγωγών (δείκτης) 2010 2011 2012 ΠΕΕ Ινδία 100 422 187 52 Πηγή: Eurostat Πίνακας 2a Εισαγωγές από την οικεία χώρα Όγκος εισαγωγών (κλίμακες) (15) 2010 2011 2012 RIP Ινδία 50-200 250-550 100-250 10-80 Πηγή: Eurostat Πίνακας 3 Μερίδιο αγοράς της οικείας χώρας Μερίδιο αγοράς (δείκτης) 2010 2011 2012 ΠΕΕ Μερίδιο αγοράς των εισαγωγών από την Ινδία 100 397 177 46 (92) Ο όγκος εισαγωγών καταγωγής Ινδίας μειώθηκε κατά 48 % κατά την εξεταζόμενη περίοδο και το μερίδιο αγοράς τους μειώθηκε κατά 54 % την ίδια περίοδο. β) Τιμές εισαγωγής Πίνακας 4 Μέσες τιμές εισαγωγής σουλφανιλικού οξέος από την οικεία χώρα 2010 2011 2012 ΠΕΕ Δείκτης τιμών εισαγωγής από την Ινδία (2010 = 100) 100 79 84 92 Πηγή: Eurostat Πίνακας 4a Μέσες τιμές εισαγωγής σουλφανιλικού οξέος από την οικεία χώρα 2010 2011 2012 RIP Κλίμακες τιμών εισαγωγής από την Ινδία 1 200-1 800 1 000-1 400 1 100-1 500 1 300-1 700 Πηγή: Eurostat (93) Οι μέσες τιμές του υπό εξέταση προϊόντος από την Ινδία μειώθηκαν επίσης το 2011 κατά 21 % και έκτοτε αυξήθηκαν σταδιακά αλλά παρέμειναν χαμηλότερα των επιπέδων τιμών του 2010 κατά 8 %. γ) Επίπεδο υποτιμολόγησης (94) Η έρευνα έδειξε ότι οι τιμές που επέβαλε ο μοναδικός συνεργασθείς ινδός παραγωγός-εξαγωγέας δεν ήταν χαμηλότερες από τις τιμές του παραγωγού της Ένωσης. Για να τηρηθεί το απόρρητο των επιχειρηματικών πληροφοριών δεν είναι δυνατόν να κοινοποιηθούν τα ακριβή στοιχεία, όμως η υποτιμολόγηση διαπιστώθηκε ότι κυμάνθηκε μεταξύ - 20 % και - 40 %. (95) Μετά την κοινοποίηση και τις παρατηρήσεις που διατυπώθηκαν από τον παραγωγό της Ένωσης, ζητήθηκε από την Επιτροπή να υπολογίσει την πιθανή υποτιμολόγηση για το υπόλοιπο μέρος των ινδικών εισαγωγών με βάση δεδομένα της Eurostat. Σύμφωνα με αυτά τα δεδομένα, δεν διαπιστώθηκε υποτιμολόγηση όσον αφορά τις εν λόγω εισαγωγές και, ως εκ τούτου, τα πορίσματα που διατυπώνονται στην αιτιολογική σκέψη 94 ανωτέρω μπορούν να επιβεβαιωθούν. 4. Εισαγωγές από άλλες τρίτες χώρες (96) Εξαιρουμένων τριών αμελητέων συναλλαγών (το 2010 και το 2011 από την Ελβετία και μία το 2012 από τη Μαλαισία), όλες οι εισαγωγές σουλφανιλικού οξέος από άλλες τρίτες χώρες προέρχονταν από τη ΛΔΚ και τις ΗΠΑ κατά την εξεταζόμενη περίοδο. Πίνακας 5 Εισαγωγές σουλφανιλικού οξέος από άλλες τρίτες χώρες 2010 2011 2012 ΠΕΕ Όγκος εισαγωγών από τις ΗΠΑ (δείκτης) 100 267 253 299 Μερίδιο αγοράς των εισαγωγών από τις ΗΠΑ (δείκτης) 100 180 171 188 Μέσες τιμές των εισαγωγών από τις ΗΠΑ (δείκτης) 100 95 101 102 Όγκος εισαγωγών από την Κίνα (δείκτης) 100 77 14 1 Μερίδιο αγοράς των κινεζικών εισαγωγών (δείκτης) 100 73 13 1 Μέσες τιμές κινεζικών εισαγωγών 100 92 104 164 Πηγή: Eurostat (97) Ο όγκος των εισαγωγών σουλφανιλικού οξέος από τη ΛΔΚ μειώθηκε κατά 99 % μεταξύ 2010 και της περιόδου της έρευνας επανεξέτασης και το μερίδιο αγοράς τους μειώθηκε επίσης κατά 99 % την ίδια περίοδο. (98) Η μέση τιμή των εισαγωγών σουλφανιλικού οξέος από τη ΛΔΚ μειώθηκε ελαφρώς κατά 8 % το 2011 και κατέγραψε ανοδική τάση στη συνέχεια με ιδιαίτερα έντονη αύξηση κατά 64 % κατά την περίοδο της έρευνας επανεξέτασης. (99) Τόσο ό όγκος όσο και το μερίδιο αγοράς των εισαγωγών σουλφανιλικού οξέος από τις ΗΠΑ αυξήθηκαν σημαντικά κατά την εξεταζόμενη περίοδο, κατά 199 % και 88 % αντίστοιχα. Καθώς το μερίδιο αγοράς του κλάδου παραγωγής της Ένωσης παρέμεινε σχετικά σταθερό την ίδια περίοδο, οι εισαγωγές από τις ΗΠΑ κάλυψαν την αγορά που άφησαν οι κινέζοι και οι ινδοί εξαγωγείς. (100) Τα επίπεδα τιμών των εισαγωγών από τις ΗΠΑ παρέμειναν μάλλον σταθερά κατά την εξεταζόμενη περίοδο και κυμάνθηκαν εντός της ιδίας κλίμακας με εκείνα του ενωσιακού παραγωγού. Κατά την περίοδο της έρευνας επανεξέτασης δεν υπήρξε υποτιμολόγηση από τις εισαγωγές από τις ΗΠΑ. 5. Κατάσταση του ενωσιακού κλάδου παραγωγής (101) Σύμφωνα με το άρθρο 8 παράγραφος 4 του βασικού κανονισμού, η εξέταση της πιθανότητας συνέχισης ή επανάληψης ζημίας περιέλαβε αξιολόγηση όλων των οικονομικών παραγόντων που επηρέασαν την κατάσταση του κλάδου παραγωγής της Ένωσης κατά την εξεταζόμενη περίοδο. (102) Για την τήρηση του απορρήτου των επιχειρηματικών πληροφοριών, κρίθηκε απαραίτητο οι πληροφορίες όσον αφορά τον μοναδικό ενωσιακό παραγωγό να υποβληθούν υπό μορφή δεικτών. 5.1. Παραγωγή, παραγωγική ικανότητα και χρησιμοποίηση της παραγωγικής ικανότητας Πίνακας 6 Παραγωγή, παραγωγική ικανότητα και χρησιμοποίηση της παραγωγικής ικανότητας 2010 2011 2012 ΠΕΕ Παραγωγή σε τόνους (δείκτης) 100 87 99 107 Παραγωγική ικανότητα σε τόνους (δείκτης) 100 100 100 100 Ποσοστό χρησιμοποίησης της παραγωγικής ικανότητας (δείκτης) 100 87 99 107 Πηγή: Απαντήσεις στο ερωτηματολόγιο (103) Η παραγωγή του ενωσιακού κλάδου ήταν κατά 7 % υψηλότερη κατά την περίοδο της έρευνας επανεξέτασης σε σχέση με την αρχή της εξεταζόμενης περιόδου. Η παραγωγική ικανότητα του ενωσιακού κλάδου παρέμεινε αμετάβλητη κατά την εξεταζόμενη περίοδο και συνεπώς το ποσοστό χρησιμοποίησης της παραγωγικής ικανότητας μεταβλήθηκε κατά τον ίδιο τρόπο με την παραγωγή, δηλαδή αυξήθηκε κατά 7 % κατά την περίοδο της έρευνας επανεξέτασης. (104) Θα πρέπει να σημειωθεί ότι ο ενωσιακός κλάδος παραγωγής διατήρησε ικανοποιητικό επίπεδο χρησιμοποίησης της παραγωγικής ικανότητας κατά την εξεταζόμενη περίοδο με εξαίρεση το 2011 και κατάφερε να επιτύχει βέλτιστο επίπεδο κατά την περίοδο της έρευνας επανεξέτασης. (105) Μετά την κοινοποίηση, ο κλάδος παραγωγής της Ένωσης ισχυρίστηκε ότι καθ' όλη την υπό εξέταση περίοδο έφτασε τα βέλτιστα επίπεδα χρησιμοποίησης της παραγωγικής ικανότητας μόνο κατά την ΠΕΕ, πράγμα το οποίο δείχνει ότι η ανάκαμψή του εξακολουθεί να είναι πολύ πρόσφατη και εύθραυστη. (106) Αυτή η παρατήρηση που περιλαμβάνεται στην αξιολόγηση της Επιτροπής δεν αλλάζει τα συμπεράσματα της αιτιολογικής σκέψης 104 ανωτέρω, τα οποία δεν έρχονται καθόλου σε αντίθεση προς τις παρατηρήσεις του κλάδου παραγωγής της Ένωσης. 5.2. Τελικά αποθέματα Πίνακας 7 Τελικά αποθέματα σε όγκο 2010 2011 2012 ΠΕΕ Τελικά αποθέματα σε τόνους (δείκτης) 100 576 328 171 Πηγή: Απαντήσεις στο ερωτηματολόγιο (107) Τα επίπεδα των ετήσιων τελικών αποθεμάτων του κλάδου παραγωγής της Ένωσης σημείωσαν έντονη αύξηση το 2011 με φθίνουσα τάση στη συνέχεια αλλά εξακολούθησαν να παραμένουν 71 % πάνω από το επίπεδο του 2010 κατά την περίοδο της έρευνας επανεξέτασης. Σε κάθε περίπτωση, με βάση τον όγκο παραγωγής κατά την περίοδο της έρευνας επανεξέτασης το επίπεδο των τελικών αποθεμάτων αντιπροσωπεύει λιγότερο από έναν μήνα παραγωγής. 5.3. Όγκος πωλήσεων και μερίδιο αγοράς Πίνακας 8 Όγκος πωλήσεων και μερίδιο αγοράς 2010 2011 2012 ΠΕΕ Όγκος πωλήσεων σε τόνους (δείκτης) 100 70 97 104 Μερίδιο αγοράς επί τοις εκατό (δείκτης) 100 66 92 92 Πηγή: Απαντήσεις στο ερωτηματολόγιο (108) Ο όγκος πωλήσεων του κλάδου παραγωγής της Ένωσης αυξήθηκε κατά 4 % σε σύγκριση με τα επίπεδα στην αρχή της εξεταζόμενης περιόδου. Υπήρξε μια πολύ έντονη μείωση το 2011 ακολουθούμενη από σταθερή αύξηση στη συνέχεια. (109) Όσον αφορά το μερίδιο αγοράς, η απόδοση του κλάδου παραγωγής της Ένωσης μπορεί να θεωρηθεί σταθερή κατά την εξεταζόμενη περίοδο με εξαίρεση το 2011 όταν ομοίως με τη μείωση των πωλήσεων, μειώθηκε επίσης και το μερίδιο αγοράς του ενωσιακού κλάδου παραγωγής. Τα επόμενα έτη, οι πωλήσεις και το μερίδιο αγορά σημείωσαν ανοδική τάση. Ακόμα και αν το μερίδιο αγοράς του ενωσιακού παραγωγού παρέμεινε κατά την περίοδο της έρευνας επανεξέτασης ελαφρώς χαμηλότερο του επιπέδου του 2010, αξίζει να σημειωθεί ότι ο κλάδος παραγωγής της Ένωσης κατάφερε να συμμετάσχει στην αύξηση της ενωσιακής κατανάλωσης και διατήρησε σημαντικό μερίδιο αγοράς της ενωσιακής αγοράς καθ' όλη την εξεταζόμενη περίοδο. (110) Στο έγγραφο που υπέβαλε μετά την κοινοποίηση ο κλάδος παραγωγής της Ένωσης ισχυρίστηκε ότι το μερίδιο αγοράς του είναι πολύ ασταθές λόγω του ότι το σουλφανιλικό οξύ είναι εμπόρευμα που κατευθύνεται από τις τιμές και ανέφερε το παράδειγμα του 2011, όταν το μερίδιο αγοράς του κλάδου παραγωγής της Ένωσης έπεσε κατακόρυφα. (111) Ως προς αυτό, πρέπει να τονιστεί ότι η απώλεια μεριδίου αγοράς που υπέστη ο κλάδος παραγωγής της Ένωσης το 2011 συνέπεσε με μια αύξηση της τιμής από τον παραγωγό της Ένωσης έναντι των τάσεων της αγοράς εκείνη την εποχή. Πράγματι, η έρευνα έδειξε ότι οι τιμές των εισαγωγών από όλες τις χώρες μειώθηκαν από 5 % έως 20 % το 2011. Αξίζει επίσης να σημειωθεί ότι τα διαθέσιμα στατιστικά δεδομένα δείχνουν ότι ήταν κυρίως ο εισαγωγέας των ΗΠΑ ο οποίος οικειοποιήθηκε το μερίδιο αγοράς που απώλεσε ο κλάδος παραγωγής της Ένωσης. 5.4. Τιμές και παράγοντες που επηρεάζουν τις τιμές Πίνακας 9 Τιμές πώλησης 2010 2011 2012 ΠΕΕ Μέσες τιμές πώλησης σε ευρώ/τόνο (δείκτης) 100 109 108 112 Πηγή: Απαντήσεις στο ερωτηματολόγιο (112) Οι τιμές πώλησης του κλάδου παραγωγής της Ένωσης στην ενωσιακή αγορά αυξήθηκαν κατά 12 % κατά την εξεταζόμενη περίοδο λόγω μετακύλισης της αύξησης του κόστους της βασικής πρώτης ύλης (ανιλίνη). 5.5. Απασχόληση και παραγωγικότητα Πίνακας 10 Απασχόληση και παραγωγικότητα 2010 2011 2012 ΠΕΕ Απασχόληση (δείκτης) 100 100 117 117 Παραγωγικότητα εργατικού δυναμικού (δείκτης) 100 88 85 91 Μέσο εργατικό κόστος (δείκτης) 100 105 102 116 Πηγή: Απαντήσεις στο ερωτηματολόγιο (113) Το ισοδύναμο εργασίας πλήρους απασχόλησης αυξήθηκε κατά την περίοδο της έρευνας επανεξέτασης κατά 17 %. Το μέσο εργατικό κόστος σημείωσε ανοδική τάση κατά την εξεταζόμενη περίοδο καταγράφοντας αύξηση 16 % κατά την περίοδο της έρευνας επανεξέτασης σε σύγκριση το 2010. Εφόσον η παραγωγή αυξήθηκε μόλις κατά 7 % όπως αναφέρεται στην αιτιολογική σκέψη 103, η παραγωγικότητα του εργατικού δυναμικού υποχώρησε κατά 9 % κατά την εξεταζόμενη περίοδο. 5.6. Κερδοφορία Πίνακας 11 Κερδοφορία 2010 2011 2012 ΠΕΕ Κερδοφορία (δείκτης) 100 96 20 65 Πηγή: Απαντήσεις στο ερωτηματολόγιο (114) Η κερδοφορία του ενωσιακού κλάδου για το ομοειδές προϊόν μειώθηκε κατά την εξεταζόμενη περίοδο και ήταν ελαφρώς χαμηλότερη από το βέλτιστο επίπεδο που ισχυρίστηκε ο ενωσιακός κλάδος παραγωγής, ωστόσο είναι σημαντικό να σημειωθεί ότι παρέμεινε θετική καθ' όλη την εξεταζόμενη περίοδο. (115) Η μείωση της κερδοφορίας οφείλεται κυρίως στην αύξηση του μέσου κόστους παραγωγής το οποίο αυξήθηκε κατά 20 % μεταξύ του 2010 και της περιόδου της έρευνας επανεξέτασης και το οποίο δεν θα μπορούσε να αντισταθμιστεί πλήρως με την κατά 12 % αύξηση των τιμών πώλησης όπως αναφέρεται στην αιτιολογική σκέψη 112. 5.7. Επενδύσεις, απόδοση των επενδύσεων και ταμειακές ροές Πίνακας 12 Επενδύσεις, απόδοση των επενδύσεων και ταμειακές ροές 2010 2011 2012 ΠΕΕ Επενδύσεις (δείκτης) - 100 133 57 Απόδοση των επενδύσεων (δείκτης) 100 86 30 103 Ταμειακές ροές (δείκτης) 100 116 68 82 (116) Η έρευνα έδειξε ότι ο κλάδος παραγωγής της Ένωσης δεν επένδυσε το 2010. Συνεπώς, οι επενδύσεις των επιχειρήσεων παραγωγής σουλφανιλικού οξέος μειώθηκαν κατά 43 % από το 2011 έως τη λήξη της περιόδου της έρευνας επανεξέτασης και ο όγκος τους σε απόλυτους όρους μπορεί να θεωρηθεί χαμηλός, σε σχέση κυρίως με τη δραστηριότητα συντήρησης. Τα πορίσματα αυτά συνάδουν με την απόδοση των επενδύσεων και με τη χαμηλή κερδοφορία που επιτεύχθηκε κατά την περίοδο της έρευνας επανεξέτασης. (117) Η απόδοση των επενδύσεων ακολουθεί στενά την τάση της κερδοφορίας το 2011 και 2012. Κατά την περίοδο της έρευνας επανεξέτασης, η απόδοση των επενδύσεων βελτιώθηκε και έφθασε το ίδιο επίπεδο με το 2010 λόγω της αύξησης της κερδοφορίας από το 2012 έως την περίοδο της έρευνας επανεξέτασης. (118) Οι ταμειακές ροές κατέδειξαν κυμαινόμενη τάση αλλά παρέμειναν θετικές καθ' όλη την εξεταζόμενη περίοδο. Κατά την περίοδο της έρευνας επανεξέτασης, οι ταμειακές ροές μειώθηκαν κατά 18 % σε σύγκριση με το επίπεδο του 2010. Ο κλάδος παραγωγής της Ένωσης δεν ανέφερε τυχόν δυσκολίες στην αύξηση του κεφαλαίου κατά την εξεταζόμενη περίοδο. 5.8. Μέγεθος του παρόντος περιθωρίου επιδότησης και ανάκαμψη από τις επιπτώσεις προηγούμενων επιδοτήσεων (119) Όπως συνάγεται από την αιτιολογική σκέψη 84, το περιθώριο επιδότησης που διαπιστώθηκε κατά την περίοδο της έρευνας επανεξέτασης δεν ήταν σημαντικό, αν και εξακολουθούσε να υπερβαίνει το ελάχιστο όριο. (120) Λαμβάνοντας υπόψη την αύξηση των όγκων των πωλήσεων και των τιμών και του ποσοστού χρησιμοποίησης της παραγωγικής ικανότητας στον ενωσιακό κλάδο παραγωγής, συνάγεται το συμπέρασμα ότι τα μέτρα ήταν επιτυχή και ότι ο κλάδος παραγωγής της Ένωσης ανέκαμψε από τις επιπτώσεις των προηγούμενων επιδοτήσεων κατά την εξεταζόμενη περίοδο. Παρατηρήθηκε κάποια υποχώρηση σε ορισμένους δείκτες ζημίας όπως η κερδοφορία και το μερίδιο αγοράς κατά την περίοδο της έρευνας επανεξέτασης όμως αυτό δεν μπορεί να αποδοθεί στις εισαγωγές από τις ενδιαφερόμενες χώρες λόγω του πολύ χαμηλού επιπέδου τους κατά τη συγκεκριμένη περίοδο. Σε κάθε περίπτωση, οι δείκτες ζημίας που κατέγραψαν αρνητική ανάπτυξη εξακολουθούν να δείχνουν βιώσιμη κατάσταση του ενωσιακού κλάδου παραγωγής. 6. Συμπέρασμα σχετικά με την κατάσταση του κλάδου παραγωγής της Ένωσης (121) Η έρευνα κατέδειξε ότι οι εισαγωγές του υπό εξέταση προϊόντος από την Ινδία υποχώρησαν σε πολύ χαμηλό επίπεδο. Το μερίδιο αγοράς του ενωσιακού κλάδου παρέμεινε αρκετά σταθερό και οι όγκοι που απώλεσε η οικεία χώρα αντισταθμίστηκε από εισαγωγές από τις ΗΠΑ σε επίπεδο τιμής παρεμφερές με εκείνο του ενωσιακού κλάδου παραγωγής. Ο κλάδος παραγωγής της Ένωσης ήταν σε θέση να αυξήσει τους όγκους πωλήσεών του, τις μέσες τιμές πώλησης και να επιτύχει ποσοστά που προσεγγίζουν τη βέλτιστη χρησιμοποίηση της παραγωγικής ικανότητας. (122) Η συγκρατημένη υποχώρηση του μεριδίου αγοράς και της κερδοφορίας του κλάδου παραγωγής της Ένωσης δεν μπορεί να αποδοθεί στις ινδικές εισαγωγές όπως εξηγείται στην αιτιολογική σκέψη 120 ανωτέρω. (123) Συνεπώς συνάγεται ότι ο κλάδος παραγωγής της Ένωσης δεν υπέστη υλική ζημία κατά την περίοδο της έρευνας επανεξέτασης. (124) Παρά το ότι ο κλάδος παραγωγής της Ένωσης έκανε ορισμένες παρατηρήσεις σχετικά με την ανάλυση της ζημίας, οι οποίες αναφέρονται στις αιτιολογικές σκέψεις 95, 105, 106, 110 και 111 ανωτέρω, συμφώνησε με το γενικό συμπέρασμα σχετικά με την απουσία υλικής ζημίας, ιδίως κατά τη διάρκεια της ΠΕΕ. 7. Πιθανότητα επανάληψης της ζημίας (125) Για την εκτίμηση της πιθανότητας επανάληψης της ζημίας είναι σημαντικό να επισημανθεί ότι υπό τη βέλτιστη χρησιμοποίηση της παραγωγικής ικανότητας - που επιτεύχθηκε κατά την περίοδο της έρευνας επανεξέτασης - ο κλάδος παραγωγής της Ένωσης δεν ήταν σε θέση να ικανοποιήσει ολόκληρη την ενωσιακή κατανάλωση και συνεπώς σημαντικό μέρος της ενωσιακής κατανάλωσης χρειάστηκε να καλυφθεί με εισαγωγές. (126) Επιπλέον, ο κλάδος παραγωγής της Ένωσης παράγει μόνο καθαρό σουλφανιλικό οξύ, πράγμα που σημαίνει ότι οι χρήστες που προτιμούν τεχνικό σουλφανιλικό οξύ για την παραγωγή τους θα πρέπει να στραφούν στις εισαγωγές. (127) Επιπλέον, ο κλάδος παραγωγής της Ένωσης είχε σχεδόν σταθερό μερίδιο αγοράς με πωλήσεις σε ορισμένους μόνιμους πελάτες. Η έρευνα αποκάλυψε ότι για ορισμένους χρήστες οι προμηθευτές σουλφανιλικού οξέος πρέπει να αναλάβουν αυστηρή και δαπανηρή διαδικασία πιστοποίησης/επαλήθευσης, πράγμα που καθιστά δυσχερέστερες τις αλλαγές από τον έναν προμηθευτή στον άλλον. (128) Ακριβώς στο πλαίσιο αυτό έγινε ανάλυση του δυνητικού αντίκτυπου των ινδικών εισαγωγών στην ενωσιακή αγορά και στον κλάδο παραγωγής της Ένωσης σύμφωνα με το άρθρο 18 παράγραφος 2 του βασικού κανονισμού, έτσι ώστε να εκτιμηθεί η πιθανότητα επανάληψης της ζημίας σε περίπτωση που επιτραπεί η λήξη της ισχύος των τρεχόντων μέτρων. (129) Όπως συνάγεται ανωτέρω από τις αιτιολογικές σκέψεις 84, 85 και 87, το σουλφανιλικό οξύ που εισάγεται από την Ινδία εξακολουθεί να επωφελείται και πιθανόν να επωφελείται και στο μέλλον από επιδοτήσεις. (130) Ταυτόχρονα τα πορίσματα της έρευνας επισημαίνουν το γεγονός ότι η παρουσία επιδοτούμενων εισαγωγών από την Ινδία δεν θα έχει ως αποτέλεσμα την επανάληψη της ζημίας για τον κλάδο παραγωγής της Ένωσης. Ο συλλογισμός αυτός βασίζεται στην ανάλυση των ακόλουθων παραγόντων: - της πλεονάζουσας παραγωγικής ικανότητας στην Ινδία, - της συμπεριφοράς τιμολόγησης των Ινδών εξαγωγέων, - του αντίκτυπου του επιπέδου επιδότησης στις τιμές, - μείγμα ινδικών προϊόντων, α) Πλεονάζουσα παραγωγική ικανότητα στην Ινδία (131) Η έρευνα δεν αποκάλυψε την ύπαρξη σημαντικής πλεονάζουσας παραγωγικής ικανότητας στην Ινδία. (132) Ο κλάδος παραγωγής της Ένωσης αμφισβήτησε τη διαπίστωση αυτή υποστηρίζοντας, ιδίως, ότι θα υπάρξει μια πιθανή αύξηση της ινδικής πλεονάζουσας παραγωγικής ικανότητας με την αύξηση της παρουσίας κινεζικών προϊόντων στην αγορά της Ινδίας και ότι, ως εκ τούτου, το κίνητρο για εξαγωγή θα αυξηθεί περαιτέρω. (133) Εν προκειμένω, η Επιτροπή παρατηρεί ότι ο μεγαλύτερος γνωστός ινδός παραγωγός και εξαγωγέας σουλφανιλικού οξέος εγκατέλειψε το καθεστώς του ως μονάδας εξαγωγικού προσανατολισμού (EOU) το 2013, όπως περιγράφεται στην αιτιολογική σκέψη 39, καθώς η εταιρεία είχε την πρόθεση να αυξήσει τις πωλήσεις της στην εγχώρια αγορά. Οι εν λόγω πωλήσεις αυτές είχαν περιοριστεί σημαντικά λόγω των όρων του καθεστώτος EOU. Η εταιρεία επιβεβαίωσε ότι δεν προβλέπει πίεση από τους κινέζους ανταγωνιστές και ότι, κατά την κρίση της, η ινδική αγορά είχε καλές προοπτικές ανάπτυξης. Επομένως, δεν υπάρχουν λόγοι να εξαχθεί το συμπέρασμα ότι η παρούσα ή μελλοντική πλεονάζουσα παραγωγική ικανότητα των ινδών παραγωγών θα εκτραπεί προς την Ένωση εξαιτίας της κατ' ισχυρισμό κινεζικής πίεσης στην ινδική αγορά. β) Συμπεριφορά τιμολόγησης των ινδών εξαγωγέων (134) Όσον αφορά τη συμπεριφορά τιμολόγησης των ινδών εξαγωγέων, διαπιστώθηκε στις αιτιολογικές σκέψεις 94 και 95 ανωτέρω ότι ο συνεργαζόμενος παραγωγός-εξαγωγέας, αλλά και άλλοι ινδοί εξαγωγείς πωλούσαν σε τιμές που δεν ήταν χαμηλότερες από τις τιμές της Ένωσης κατά τη διάρκεια της ΠΕΕ. (135) Ο κλάδος παραγωγής της Ένωσης ισχυρίστηκε ότι οι τιμές εξαγωγής της Kokan βασίστηκαν σε ανάληψη υποχρεώσεων ως προς τις τιμές και, συνεπώς, δεν ήταν αντιπροσωπευτικές για τους άλλους ινδούς παραγωγούς-εξαγωγείς. Η Επιτροπή επισημαίνει ότι κατά την υπό εξέταση περίοδο οι τιμές της Kokan ήταν σημαντικά υψηλότερες από την ελάχιστη τιμή εισαγωγής («ΕΤΕ») που καθορίστηκε από την επιχείρηση. Όσον αφορά τους άλλους ινδούς εξαγωγείς, οι μέσες τιμές τους εξαγωγής, όπως αναφέρθηκε στη Eurostat, ήταν ακόμη υψηλότερες κατά τη διάρκεια της ΠΕΕ. Αυτό σημαίνει ότι οι τιμές των ινδών εξαγωγέων συμπεριλαμβανομένης της Kokan βασίζονταν μάλλον στην κατάσταση της αγοράς και όχι στην ανάληψη υποχρεώσεων ως προς τις τιμές. (136) Ο κλάδος παραγωγής της Ένωσης επισήμανε επίσης ότι οι τιμές των ινδικών εισαγωγών μειώθηκαν κατά 8 % κατά την εξεταζόμενη περίοδο παρά την αύξηση κατά 40 % των τιμών της κύριας πρώτης ύλης (βενζόλιο) κατά την ίδια περίοδο. Η έρευνα έδειξε ότι το σχετικά υψηλό επίπεδο των τιμών σουλφανιλικού οξέος στην αγορά της Ένωσης δημιούργησε περιθώρια για μείωση των τιμών παρά την αύξηση του κόστους της κύριας πρώτης ύλης. Παρά τη σημασία του βενζολίου ως συνιστώσας του κόστους, δεν μπορεί να εξηγηθεί μόνον από αυτό η εξέλιξη του κόστους και των τιμών του υπό εξέταση προϊόντος. Τέλος, η έρευνα έδειξε ότι οι ινδικές τιμές πώλησης στην Ένωση δεν ήταν εξαιρετικά χαμηλές, καθώς αυτές ήταν παρόμοιες με τις ινδικές τιμές των εξαγωγών σε τρίτες χώρες που πραγματοποιούνταν σε σημαντικές ποσότητες. Ως εκ τούτου, οι τάσεις τιμολόγησης του τελικού προϊόντος (σουλφανιλικό οξύ) και της κυριότερης πρώτης ύλης (βενζόλιο) που επισήμανε ο κλάδος παραγωγής της Ένωσης δεν φάνηκε ότι ήταν αντιφατικές. (137) Τέλος, ο κλάδος παραγωγής της Ένωσης ισχυρίστηκε ότι οι ινδικές τιμές εξαγωγών προς τρίτες χώρες, συγκεκριμένα την Τουρκία, ήταν χαμηλότερες από εκείνες προς την ΕΕ. Η Επιτροπή επισημαίνει ότι τα δεδομένα που συλλέχθηκαν από την Kokan έδειξαν ότι οι τιμές τους προς την Τουρκία ήταν επίσης υψηλότερες από την ελάχιστη τιμή εισαγωγής, και ότι αυτές δεν πραγματοποιήθηκαν σε τιμές χαμηλότερες από τις τιμές του κλάδου παραγωγής της Ένωσης. Οι όγκοι των εξαγωγών της Kokan στην Τουρκία ήταν στα ίδια επίπεδα με εκείνα επί των οποίων στήριξε τον ισχυρισμό του ο κλάδος παραγωγής της Ένωσης και, ως εκ τούτου, τα συμπεράσματα σχετικά με την εταιρεία Kokan ισχύουν για όλες τις εξαγωγές της Ινδίας στην Τουρκία. Βάσει των ανωτέρω, η κατ' ισχυρισμό διαφορετική συμπεριφορά τιμολόγησης των ινδών εξαγωγέων στις αγορές τρίτων χωρών, σε σύγκριση με την ΕΕ, δεν αποδείχθηκε από τις πληροφορίες που ήταν διαθέσιμες. γ) Αντίκτυπος του επιπέδου επιδότησης στις τιμές (138) Όπως αναφέρεται στην αιτιολογική σκέψη 84 ανωτέρω, το περιθώριο επιδότησης που διαπιστώθηκε κατά την ΠΕΕ για τον συνεργαζόμενο Ινδό παραγωγό ανερχόταν σε 3,1 %. Αυτό δείχνει συνεχή πτωτική τάση στην πρακτική επιδοτήσεων που παρατηρήθηκε μετά την επιβολή των αρχικών αντισταθμιστικών μέτρων το 2002. (139) Αυτή η μείωση δεν είναι συνδέεται απλώς με την κατάσταση της εν λόγω επιμέρους εταιρείας αλλά οφείλεται σε συστημικές αλλαγές στα ινδικά καθεστώτα επιδοτήσεων. Όπως εξηγείται στο τμήμα Γ του παρόντος κανονισμού ορισμένα από τα καθεστώτα αυτά είχαν εγκαταλειφθεί από την ΚτΙ και τα περισσότερα από τα υπόλοιπα είχαν μειώσει τις επιδοτήσεις σε σχέση με τα οφέλη των εταιρειών. Μόνον στην περίπτωση ενός συγκεκριμένου καθεστώτος που αποτέλεσε αντικείμενο έρευνας, δηλαδή του καθεστώτος DDS, οι όροι επιλεξιμότητας και οι διοικητικές διαδικασίες έχουν χαλαρώσει. Ως αποτέλεσμα, η Kokan στράφηκε αμέσως στο εν λόγω καθεστώς. Ωστόσο, η χρήση του DDS αποκλείει τη χρήση των περισσότερων από τα άλλα καθεστώτα (EOU, AAS, ΠΠ, DFIA και FMS). Για το υπό εξέταση προϊόν το καθεστώς DDS προβλέπει ένα σαφές μέγιστο επίπεδο επιδότησης: κατά την ΠΕΕ ανερχόταν σε 4 % της τιμής «ελεύθερο επί του μεταφορικού μέσου (FOB)» για τις εξαγωγές και στη συνέχεια μειώθηκε σε 3 %. Παρά το όριο αυτό σε επίπεδο επιδότησης μπορεί να αναμένεται ότι άλλοι παραγωγοί θα στραφούν ή έχουν ήδη στραφεί προς το εν λόγω καθεστώς λόγω του χαμηλού διοικητικού φόρτου του. (140) Η Επιτροπή έχει ήδη διαπιστώσει παρόμοια τάση σε διάφορες άλλες έρευνες κατά των επιδοτήσεων στην Ινδία κατά τα 2 τελευταία έτη (16). Μπορεί συνεπώς να συναχθεί το συμπέρασμα ότι τα πορίσματα όσον αφορά την εταιρεία Kokan, όπως περιγράφεται στην αιτιολογική σκέψη 139 ανωτέρω, μπορεί να ισχύουν και για τους υπόλοιπους Ινδούς παραγωγούς σουλφανιλικού οξέος. (141) Λαμβανομένου υπόψη του ανωτέρω επιπέδου επιδοτήσεων (πρόβλεψη 3 % περίπου με το καθεστώς DDS ως κύριο καθεστώς) και του τρέχοντος επιπέδου των τιμών εξαγωγής από την Ινδία, που ήδη περιλαμβάνουν τις επιδοτήσεις, συνάγεται το συμπέρασμα ότι οι εν λόγω τιμές εξαγωγής δεν είναι χαμηλότερες από τις τιμές του κλάδου παραγωγής της Ένωσης, ακόμη και αν καταργηθούν τα αντισταθμιστικά μέτρα ως προς την Ινδία. Ως εκ τούτου, μπορεί να συναχθεί το συμπέρασμα ότι οι εξαγωγές από την Ινδία, ακόμη και αν επιδοτούνται, δεν είναι ζημιογόνοι για τον κλάδο παραγωγής της Ένωσης. δ) Μείγμα προϊόντων (142) Ο συνεργαζόμενος ινδός παραγωγός (που αντιπροσωπεύει σημαντικό μερίδιο των ινδικών εισαγωγών στην Ένωση) πωλούσε κυρίως σουλφανιλικό οξύ τεχνικής ποιότητας και συνεπώς ανταγωνιζόταν κυρίως τις εισαγωγές από τις ΗΠΑ και την Κίνα, καθώς ο ενωσιακός κλάδος παραγωγής δεν παρήγαγε σουλφανιλικό οξύ τεχνικής ποιότητας. Επιπλέον, όλες βασικά οι εξαγωγές σουλφανιλικού οξέος της Kokan στην Τουρκία, που πραγματοποιούνταν σε σημαντικές ποσότητες, ήταν τεχνικής ποιότητας. (143) Ο κλάδος παραγωγής της Ένωσης ισχυρίστηκε ότι παρατηρείται πολύ μεγάλη αλληλεπικάλυψη κατά τη χρήση σουλφανιλικού οξέος τεχνικής ποιότητας και καθαρού σουλφανιλικού οξέος και επομένως υπάρχει σημαντικός ανταγωνισμός μεταξύ των δύο ποιοτήτων. (144) Μολονότι δεν αμφισβητείται ότι οι δύο ποιότητες θεωρούνται ως ένα και μόνον προϊόν, είναι σημαντικό να σημειωθεί ότι η έρευνα επιβεβαίωσε ότι στην πράξη η εναλλαξιμότητα είναι περιορισμένη. Ιδίως οι χρήστες που χρειάζονται ή προτιμούν το σουλφανιλικό οξύ τεχνικής ποιότητας θα μπορούσαν θεωρητικά να χρησιμοποιούν καθαρό προϊόν, ωστόσο, λόγω της σημαντικής διαφοράς τιμής (20 % - 25 %), αυτό δεν είναι οικονομικά βιώσιμη λύση. Ως εκ τούτου, υποστηρίζεται ότι οι πωλήσεις των ινδών παραγωγών όσον αφορά το σουλφανιλικό οξύ τεχνικής ποιότητας ανταγωνίζονται κυρίως τις πωλήσεις των προϊόντων της Κίνας και των ΗΠΑ. 8. Συμπέρασμα σχετικά με την επανάληψη της ζημίας (145) Με βάση τα πορίσματα της έρευνας όπως εξηγείται στις ανωτέρω αιτιολογικές σκέψεις, συνάγεται το συμπέρασμα ότι η κατάργηση των αντισταθμιστικών μέτρων κατά της Ινδίας δεν είναι πιθανόν να έχει ως αποτέλεσμα την επανάληψη της ζημίας βραχυπρόθεσμα έως μεσοπρόθεσμα. E. ΣΥΜΦΕΡΟΝ ΤΗΣ ΕΝΩΣΗΣ (146) Εφόσον συνάγεται το συμπέρασμα ότι δεν υπήρξε πιθανότητα επανάληψης της ζημίας, δεν κατέστη αναγκαίος κανένας προσδιορισμός όσον αφορά το συμφέρον της Ένωσης. ΣΤ. ΛΗΞΗ ΙΣΧΥΟΣ ΤΩΝ ΑΝΤΙΣΤΑΘΜΙΣΤΙΚΩΝ ΜΕΤΡΩΝ (147) Όλα τα μέρη ενημερώθηκαν για τα ουσιώδη γεγονότα και το σκεπτικό βάσει των οποίων θεωρείται ενδεδειγμένο να καταργηθούν τα ισχύοντα αντισταθμιστικά μέτρα στις εισαγωγές σουλφανιλικού οξέος από την Ινδία. Τα ενδιαφερόμενα μέρη είχαν επίσης τη δυνατότητα να υποβάλουν τις παρατηρήσεις τους σε συνέχεια της εν λόγω ενημέρωσης. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκαν δικαιολογημένα. (148) Από τα ανωτέρω συνάγεται ότι, όπως προβλέπεται στο άρθρο 18 του βασικού κανονισμού, τα αντισταθμιστικά μέτρα που εφαρμόζονται στις εισαγωγές σουλφανιλικού οξέος καταγωγής Ινδίας θα πρέπει να καταργηθούν. Η απόφαση της Επιτροπής με την οποία αποδέχεται την ισχύουσα ανάληψη υποχρέωσης όσον αφορά εισαγωγές σουλφανιλικού οξέος από την Kokan θα πρέπει επίσης να καταργηθεί. (149) Λαμβάνοντας υπόψη ότι η ανάκαμψη του κλάδου παραγωγής της Ένωσης είναι πρόσφατη, η Επιτροπή, σύμφωνα με το αίτημα του παραγωγού της Ένωσης, θα παρακολουθεί τις εισαγωγές του υπό εξέταση προϊόντος. Η διάρκεια της παρακολούθησης θα περιοριστεί σε δύο έτη από τη δημοσίευση του παρόντος κανονισμού. (150) Η επιτροπή που έχει συσταθεί βάσει του άρθρου 25 παράγραφος 1 του βασικού κανονισμού δεν εξέφερε γνώμη, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Καταργείται ο οριστικός αντισταθμιστικός δασμός στις εισαγωγές σουλφανιλικού οξέος που υπάγεται στον κωδικό ΣΟ ex 2921 42 00 (κωδικός TARIC 2921420060) καταγωγής Ινδίας και τερματίζεται η διαδικασία όσον αφορά τις συγκεκριμένες εισαγωγές. 2. Καταργείται η απόφαση 2006/37/ΕΚ για την αποδοχή των αναλήψεων υποχρεώσεων που ισχύουν όσον αφορά τις εισαγωγές σουλφανιλικού οξέος από την Kokan Synthetics & Chemicals Pvt. Ltd (Ινδία). Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2014.

Classification Labels:
986
703
36
1164
249

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 539
3584
8367
2848
614
1362
c_964c9649
11

EuroVoc IDs (Expanded): 539
3584
8367
2848
614
1362
c_964c9649
11

Dataset Source: meu

Split: test